KOMMISSIONENS FORORDNING (EF) Nr. 1095/95 af 15. maj 1995 om indledning af en licitation over støtte til privat oplagring i Irland af hele og halve slagtekroppe af unge får (hoggets) på over tolv måneder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved akten vedrørende Østrigs, Finlands og Sveriges tiltrædelse samt ved Rådets forordning (EF) nr. 3290/94 (2), særlig artikel 7, stk. 2, og

ud fra følgende betragtninger:

Ved Kommissionens forordning (EØF) nr. 3446/90 af 27. november 1990 om gennemførelsesbestemmelser vedrørende støtte til privat oplagring af fåre- og gedekød (3), senest ændret ved forordning (EF) nr. 3533/93 (4), fastsættes der bl.a. nærmere regler for licitation;

i Kommissionens forordning (EØF) nr. 3447/90 af 28. november 1990 om de særlige betingelser for ydelse af støtte til privat oplagring af fåre- og gedekød (5), senest ændret ved forordning (EF) nr. 879/95 (6), er der fastsat, hvilke minimumsmængder et bud kan vedrøre;

anvendelsen af artikel 7, stk. 2, i forordning (EØF) nr. 3013/89 kan medføre, at der åbnes en licitation over støtte til privat oplagring; i betragtning af markedssituationen i EF er det hensigtsmæssigt at indlede en licitation;

ifølge ovennævnte artikel anvendes disse foranstaltninger på basis af situationen i hvert noteringsområde; det er dog hensigtsmæssigt at indlede licitationen udelukkende i Irland i betragtning af den særlige vanskelige markedssituation i denne medlemsstat for slagtekroppe, der stammer fra dyr på over tolv måneder; det er derfor nødvendigt i denne forbindelse at fravige artikel 2, stk. 2, i forordning (EØF) nr. 3446/90;

Forvaltningskomitéen for Fåre- og Gedekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Der indledes en licitation i Irland over støtte til privat oplagring af hele og halve slagtekroppe af unge får (hoggets) på over tolv måneder. Medmindre andet er fastsat i forordning (EØF) nr. 3447/90, kan buddene indgives til interventionsorganet i den pågældende medlemsstat.

Artikel 2

Uanset artikel 2, stk. 2, og artikel 3, stk. 3, litra a), og stk. 4, litra a), i forordning (EØF) nr. 3446/90:

- kan der kun ydes støtte til privat oplagring af slagtekroppe af unge får (hoggets) på over tolv måneder og stykker af sådanne slagtekroppe af sædvanlig handelsmæssig kvalitet, der er produceret efter artikel 3, stk. 1, punkt A, litra a), til e), i Rådets direktiv 64/433/EØF (7), som stammer fra dyr opdrættet i Fællesskabet mindst de to sidste måneder, og som er opnået ved slagtning højst ti dage inden datoen for indlagring som omhandlet i artikel 4, stk. 3, i forordning (EØF) nr. 3446/90

- vedrører erklæringen og forpligtelserne som fastsat i artikel 3 i nævnte forordning det i foregående led omhandlede produkt.

Artikel 3

Buddene indgives senest den 17. maj 1995, kl. 14.00 til det relevante interventionsorgan.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. L 289 af 7. 10. 1989, s. 1.

(2) EFT nr. L 349 af 31. 12. 1994, s. 105.

(3) EFT nr. L 333 af 30. 11. 1990, s. 39.

(4) EFT nr. L 321 af 23. 12. 1993, s. 9.

(5) EFT nr. L 333 af 30. 11. 1990, s. 46.

(6) EFT nr. L 91 af 22. 4. 1995, s. 2.

(7) EFT nr. 121 af 29. 7. 1964, s. 2012/64.